                                                      Փաստերը

Դասերից հետո համալսարանի բակում Արմենը նկատեց, թե ինչպես են իր երկու ընկերները վիճաբանում երկու այլ տղաների հետ: Նա մոտեցավ նրանց և փորձեց կողմերին հաշտեցնել: Քիչ անց խոսակցությունը վերածվեց հրմշտոցի ու բարձրաձայն վիրավորանքների, որից հետո նրանց մոտեցան այլ ուսանողներ: Վեճին մասնակցող տղաներից մեկը, ում անունը Վարդան էր, առաջարկեց Արմենին հեռանալ խմբից ու զրուցել առանձին: Խմբից մոտ 20 մետր հեռանալուց հետո, նրանք սկսեցին զրուցել, որը քիչ անց վերածվեց բարձրաձայն վիճաբանության: Այդ պահին Արմենը բռունցքով հարվածեց Վարդանի դեմքին և նրանց միջև սկսվեց ծեծկռտուք: Դա տեսնելով տղաները, ովքեր հեռվից հետևում էին, վազեցին նրանց ուղղությամբ: Նրանց մի մասը փորձում էր բաժանել կռվողներին, իսկ մյուս մասը մասնակցում էր ընդհանուր ծեծկռտուքին: Կռվի ընթացքում Արմենին հաջողվեց Վարդանին ամբողջ ուժով հետ հրել, սակայն այդ պահին զգաց սուր ծակող ցավ մեջքի շրջանում: Նա նստեց գետնին, փորձելով հասկանալ, թե ինչ տեղի ունեցավ: Այդ պահին գետնին, ոտքերի մոտ տեսավ արյունոտ դանակ ու հասկացավ, որ իրեն դանակահարել են: Նա ձգվեց ու փորձեց դանակը վերցնել, սակայն ինչ որ մեկը դանակը վերցրեց գետնից և նետեց հեռու: Այդ պահին լսեց, թե ինչպես ինչ որ մեկն ասաց. §Կասես հետևից մեկը խփեց¦: Արմենը հարցրեց Վարդանին, թե արդյոք նա է իրեն դանակահարել, սակայն վերջինս ժխտեց: Այնուհետև Վարդանը նստեց Արմենի կողքին, խոտերի վրա և իր թաշինակով փորձեց արյունահոսությունը դադարեցնել: Քիչ անց ժամանեց շտապօգնության մեքենան և Արմենին տեղափոխեցին հիվանդանոց: Վարդանն ուղեկցում էր Արմենին շտապ օգնության մեքենայում: Մեքենայի ներսում Արմենը կրկին հարցրեց Վարդանին, թե արդյոք նա է իրեն դանակահարել, Վարդանը կրկին ժխտեց, որ ինքն է հարվածել և ասաց, որ ամենայն հավանականությամբ ընդհանուր հրմշտոցի մեջ նրա թիկունքում կանգնած տղաներից մեկն է դա արել: Այնուհետև Արմենը Վարդանին հարցրեց, թե ով ասաց, թե §կասես մեկը հետևից խփեց¦։ Վարդանը պատասխանեց, որ չի լսել նման բան: Դրանից հետո Արմենը կորցրեց գիտակցությունը։ Արմենի և Վարդանի խոսակցությունը մեքենայի ներսում լսում էին շտապօգնության բժիշկը և բուժքույրը: 
Հարուցված քրեական գործի քննության շրջանակում հարցաքննվեցին վիճաբանության մասնակից բոլոր անձինք: Նրանք բոլորն իրենց ցուցմունքներում նշեցին, որ ընդհանուր հրմշտոցում փորձել են բաժանել Արմենին ու Վարդանին, չեն տեսել, որ վարդանը դանակահարել է Արմենին, սակայն այն բանից հետո, երբ Արմենը նստեց խոտերին, Վարդանը վերցրեց գետնին ընկած դատակը ու դեն նետեց: 
Հարցաքննվեց նաև Վարդանը, ով նշեց, որ թեև ինքն էր կռվում Արմենի հետ, սակայն չի տեսել, թե և ով և ինչպես է հարվածել դանակով, սակայն կարծում է, որ ամենայն հավանականությամբ դա արել է Արմենի թիկունքում գտնվող տղաներից մեկը: Նա նաև նշեց, որ այն պահին, երբ Արմենը թուլացավ ու նստեց խոտերին, ինքը նրա ոտքերի մոտ նկատել է արյունոտ դանակ, որը վերցրել ու դեն է նետել: 
Շտապօգնության բժիշկն ու բուժքույրը որպես վկա իրենց ցուցմունքներում հայտնել են, որ մեքենայի ներսում Արմենը կասկած է հայտնել, որ Վարդանն է իրեն դանակահարել, ինչպես նաև, որ Արմենը մահանալուց առաջ Վարդանին հարցրել է, թե ով ասաց §կասես, որ հետևից խփեցին¦, որին ի պատասխան Վարդանն ասել, է, որ չի լսել նման բան: 
Նախաքննության ընթացքում վկաներից մեկը, Սարգիսը, ներկայացավ քննիչին ու հայտնեց, որ նախկինում ճիշտ ցուցմունք չի տվել և որ պատրաստ է ասել ողջ ճշմարտությունը։ Քննիչը որոշեց նրան հարցաքննել որպես վկա, որի ընթացքում նա ցուցմունք տվեց, որ Վարդանը իր ազգականն է (իր հոր նախկին կնոջ որդին է), վեճի պահին եղել է համալսարանի բակում, իսկ կռվի պահին եղել է Արմենի հետևում, ու կռվի թոհուբոհի մեջ նկատել է, թե ինչպես Վարդանը, Արմենի վիզը ձախ թևով սեղմած պահելով, աջ ձեռքում գտնվող դանակով երկու անգամ հարվածել է Արմենի մեջքին, որից հետո դանակը վայր է գցել: Դրանից հետո Արմենը, ով ըստ երևույթին դեռ չէր զգացել հարվածը, հրել է Վարդանին ու ազատվել նրանից, սակայն հետո թուլացել է ու նստել խոտերին և այդ պահին Վարդանը Արմենի ոտքերի մոտ ընկած դանակը վերցել է ու դեն նետել։
Սարգսի ցուցմունքից հետո Վարդանը ձերբակալվեց և նրան առաջադրվեց մեղադրանք խուլիգանական դրդումներով սպանության հիմքով (ՀՀ քրեական օրենսգրքի 104-րդ հոդվածի 2-րդ մասի 10-րդ կետով):
Մեղադրանքի հիմքում նախաքննության մարմինը դրեց հետևյալ ապացույցները․ 

	Դանակը

	Որպես իրեղեն ապացույց

	Տուժողին բուժող բժշկի կողմից տրված տեղեկանքը
	Ըստ որի՝ տուժողի մարմնի վրա առկա են երկու թափանցող վերքեր, որոնք առաջացել են ծակող կտրող առարկայի երկու հարվածների արդյունքում, որոնք վնասել էին կենսական օրգանները 

	Սարգսի նախաքննական ցուցմունքը այն մասին, որ ինքը տեսել է, թե ինչպես է Վարդանը դանակահարել Արմենին:  

	Այդ ցուցմունքը փակ ծրարով կցված էր մեղադրական եզրակացությանը, իսկ մեղադրական եզրակացության մեջ Սարգսի անունը, ազգանունը, հայրանունը և ինքնությունը հաստատող բոլոր տվյալները փոխված էին, քանի որ նրա նկատմամբ կիրառվել էր վկայի պաշտպանության միջոց: 

	Սարգսի ու Վարդանի միջև առերեսման արձանագրությունը, որի ժամանակ Սարգիսը պնդել է որպես վկա տված իր ցուցմունքները։ 
	Առերեսման ժամանակ Սարգիսը պնդել է քննիչին որպես վկա տված իր ցուցմունքը։ Առերեսումը տևել է չորս ժամ, որի ընթացքում քննիչը հնարավորություն է տվել Վարդանին  ու նրա պաշտպանին հարցեր ուղղել Սարգսին ու ստուգել նրա ցուցմունքների ճշմարտացիությունը

	Դանակի դատահետքաբանական փորձաքննության եզրակացությունը
	Համաձայն որի դանակի բռնակի վրա հայտնաբերված մատնահետքերը պատկանում էին Վարդանին

	Վարդանի վերնաշապկի և տաբատի վրայի արյան հետքերի դատակենսաբանական փորձաքննության եզրակացությունը
	ըստ որի վերնաշապկի և տաբատի վրա հայտնաբերված արյան խումբը համապատասխանում էր տուժողի արյան խմբին: Սակայն փորձաքննությունը չէր պատասխանել այն հարցին, թե ինչ եղանակով էին արյան հետքերը հայտնվել մեղադրյալի շորերի վրա:

	Շտապօգնության բժշկի ցուցմունքները
	այն մասին, որ մահանալուց առաջ Արմենը կարծիք էր հայտնել, որ իրեն դանակահարել էր Վարդանը, ինչպես նաև, որ տուժողը լսել էր, թե ինչպես էր ինչ որ մեկն ասել, որ կասես հետևից խփեցին: 


	Շտապօգնության բուժքրոջ ցուցմունքները
	Դրանք նույնանման էին բժշկի ցուցմունքներին

	Վարդանի նախաքննական ցուցմունքը
	Ըստ որի տուժողի հետ կռվելիս հանկարծ զգացել է, որ նա չի դիմադրում ու թուլացել է, գետնին նստելու պահին տեսել է դանակ, որը վերցրել ու դեն է նետել, չի լսել, թե ինչ որ մեկն ասել է, որ կասես հետևից խփեցին, չի տեսել, թե ով է դանակահարել տուժողին, նրան առաջին օգնությունը ինքն է ցուցաբերել, փորձելով իր թաշկինակով կանգնեցնել հոսող արյունը մինչև շտապօգնության ժամանելը:  



Քննության առնելով քննիչի միջնորդությունը Վարդանի նկատմամբ կալանքը, որպես խափանման միջոց ընտրելու մասին, դատարանը թեև բավարարում է այն, սակայն որոշման մեջ նշում է, որ հիմնավոր կասկածի տեսանկյունից համաձայն չէ Վարդանին առաջադրված մեղադրանքի հետ, քանի որ նախ՝ առկա չէ դատաբժշկական փորձաքննության եզրակացությունն այն մասին, թե մահն ինչից է վրա հասել, որպիսին պահանջում է ՀՀ քրեական դատավարության օրենսգրքի 108-րդ հոդվածը, իսկ բժշկի տեղեկանքը բավարար չէ մեղադրանքի փաստական կողմը հիմնավորելու համար, քանի որ այն ապացույցի տեսակ չէ, երկրորդ՝ միջնորդությանը կից դատարան ներկայացված ապացույցների վերլուծությունից առերևույթ բխում է, որ մեղադրյալի արարքն առավելագույնը կարող է որակվել դիտավորությամբ առողջությանը ծանր վնաս պատճառելը, որն անզգուշությամբ առաջացրել է տուժողի մահը, այսինքն՝ ՀՀ քրեական օրենսգրքի 112-րդ հոդվածի 2-րդ մասի 14-րդ կետով: 
Դատարանը նման հետևություն անելու համար հիմք է ընդունել այն, որ Վարդանը Արմենի ոտքերի մոտ ընկած դանակը վերցել է ու դեն նետել և նրան առաջին օգնությունը ինքն է ցուցաբերել, փորձելով իր թաշկինակով կանգնեցնել հոսող արյունը մինչև շտապօգնության ժամանելը: Ըստ դատարանի մոտեցման՝ եթե մեղադրյալը տուժողին սպանելու դիտավորություն ունենար, ապա կարող էր իր դիտավորությունը մինչև վերջ հասցնել, այլ ոչ թե նրան օգնություն ցույց տալ: 
Դատաքննության ընթացքում բացի Սարգսից հարցաքննվեցին մնացած բոլոր վկաները, որոնք պնդեցին իրենց նախաքննական ցուցմունքները։ Սարգիսը դատարանին գրավոր դիմել էր՝ խնդրելով հրապարակել իր նախաքննական ցուցմունքը և առերեսման արձանագրությունները։ Դիմումի հիմքում ընկած էր այն պնդումը, որ Վարդանը իր ազգականն էր ու նա, օգտվելով իր սահմանադրական իրավունքից, ցանկություն չունի նրա վերաբերյալ ցուցմունք տալ հրապարակային դատավարության պայմաններում։ Միջնորդությունը բավարարվեց դատարանի կողմից։ Վարդանի պաշտպանների միջնորդությունը Սարգսին դատարան հրավիրելու ու նրան հակընդդեմ հարցման ենթարկելու վերաբերյալ դատարանի կողմից մերժվեց։ 
Դատարանը Վարդանին ճանաչեց մեղավոր և մեղադրական դատավճիռը հիմնավորեց վերը նշված ապացույցներով։

Հարց 1․ Արդյոք խախտվել է Վարդանի արդար դատաքննության իրավունքը Մարդու իրավունքների եվրոպական կոնվենիցայի 6-րդ հոդվածի 1-ին մասի հիմքով՝ նույն հոդվածի 3-րդ մասի դ-կետով սահմանված իրավունքի լույսի ներքո : 

Հարց 2 . Իրավաչափ է արդյոք դատարանի մոտեցումը՝ 
ա) հիմնավոր կասկածի հաստատման համար ՀՀ քրեական դատավարության օրենսգրքի 108-րդ հոդվածով նախատեսված դատաբժշկական փորձագետի եզրակացություն ունենալու հիմքով, 
բ) հիմնավոր կասկածի հարցը քննարկելուց արարքի քրեաիրավական որակմանն անդրադառնալը և գնահատելը (10):







Հարց 1-ի պատասխանը

Առաջադրված հարցի բովանդակությունը արդեն հուշում է ունկնդրին, թե խնդիրը լուծելիս իր փաստարկները ինչպես պետք է կառուցի։ Ըստ այդմ, պահանջվում է որոշել, թե արդյոք Վարդանի հակընդդեմ հարցման իրավունքի սահմանափակումը դատական քննության ընթացքում (6-րդ հոդվածի 3-րդ մասի դ-ենթակետով սահմանված իրավունքը) ազդել է դատավարության արդարացիության վրա (6-րդ հոդվածի 1-ին մաս): 

Կոնվենցիայի 6-րդ հոդվածի 1-ին մասը սահմանում է․ 
<<Յուրաքանչյուր ոք․․․նրան ներկայացված ցանկացած քրեական մեղադրանքի առնչությամբ, ունի․․․արդարացի դատական քննության իրավունք>>։

Կոնվենցիայի 6-րդ հոդվածի 3-րդ մասի դ-կետը սահմանում է․

<<Քրեական հանցագործության կատարման մեջ մեղադրվող յուրաքանչյուր ոք ունի հետևյալ նվազագույն իրավունքները․
	․․․
հարցաքննելու իր դեմ ցուցմունք տվող վկաներին կամ իրավունք ունենալու, որ այդ վկաները ենթարկվեն հարցաքննույան, և իրավունք ունենալու՝ իր վկաներին կանչելու ու հարցաքննեոլւ միևնույն պայմաններով, ինչ իր դմ ցուցմուքն տված վկաները>>։ 
Նույնը կարելի է պնդել նաև՝ վկայակոչելով ՀՀ Սահմանադրության 63-րդ հոդվածի 1-ին մասը 67-րդ հոդվածի 4-րդ մասի համակցությամբ։ Այսինքն, խնդրին պետք է մոտենալ մրցակցային դատավարության և կողմերի (զենքերի) հավասարության սկզբունքների ներքո, որոշելով, թե արդյոք Վարդանին տրվել է իր դատավարական մրցակցի ապացույցները վիճարկելու, այդ ապացույցներին հակադրվելու համարժեք ու պատշաճ հնարավորություն։ Այս լույսի ներքո անհրաժեշտ է ուսումնասիրել, թե արդյոք Սարգսին դատարանում հարցաքննելու հնարավորությունից զրկելու և դրա փոխարեն դատարանի կողմից նրա նախաքննական ցուցմունքի հրապարակման վրա հիմնվելու հանգամանքը Վարդանին չեն դրել իր դատավարական մրցակցի համեմատ էապես անբարենպաստ ու անհավասար վիճակում, որի արդյունքում նրա դատավարական իրավունքները սահմանափակվել են այնչափ, որ խախտվել է դատավարության՝ իր ամբողջության մեջ արդարացիության իրավունքը Կոնվենցիայի 6-րդ հոդվածի 1-ին մասի ներքո։ 
Հետևաբար, ունկնդիրը պետք է կիրառի մի շարք սկզբունքներ, որոնք ՄԻԵԴ-ը սահմանել է իր մի շարք նախադեպերում, որոնք են, օրինակ՝ Մամիկոնյանն ընդդեմ Հայաստանի (կետ 46), Գաբրիելյանն ընդդեմ Հայաստանի (կետեր 81-87), Ավետիսյանն ընդդեմ Հայաստանի (կետեր 46-49), Մանուչարյանն ընդդեմ Հայաստանի (կետեր 45-48) գործերով վճիռները, ինչպես նաև ՀՀ վճռաբեկ դատարանի Համայակ Սահակյանի (ԼԴ/0212/01/10), Արմեն Սարգսյանի (ԵՔՐԴ/0295/01/08)  և Արարատ Ավագյանի գործերով (ԵԿԴ/0252/01/13) կայացրած որոշումներով արտահայտված իրավական դիրքորոշումները։ 

Այդ սկզբունքները հետևյալն են․ 

1) [bookmark: _Hlk484523844][bookmark: _Hlk484520122]արդյոք բացակայող վկայի ցուցմունքը միակ կամ վճռորոշ ապացույց էր ապացույցների ընդհանուր զանգվածում – այսինքն այդ ապացույցի ապացուցողական նշանակությունը, 
2) արդյոք առկա էր հիմնավոր պատճառ՝ քննությունից բացակայող վկայի տված ցուցմունքը որպես ապացույց ճանաչելու համար՝ հաշվի առնելով այն հանգամանքը, որ վկաները, որպես ընդհանուր կանոն, պետք է ցուցմունք տան դատաքննության ժամանակ, 
3) արդյոք մեղադրյալը ունեցել է համարժեք ու պատշաճ հնարավորությունը վիճարկելու և հակադրվելու այդ ապացույցին այն պահին, երբ դրանք ստացվել են, 
4) [bookmark: _Hlk484526594]արդյոք առկա էին հակակշռող գործոններ, որոնք կարող են լրացնել դատաքննության ընթացքում դատավարական բացը, և այդպիսով ապահովել դատավարության՝ իր ամբողջության մեջ արդարացիությունը։ 

Վերը նշված այս սկզբունքները հանգամանալիորեն ներկայացվել են դասընթացի ընթացքում, և ունկնդիրներին հանձնարարվել է կարդալ վերը նշված բոլոր նախադեպերը։ Հետևաբար, ունկնդիրները պետք է իրազեկ լինեն վերը նշված սկզբունքներից և դրանք կիրառեն գործի փաստերի նկատմամբ՝ կատարելով վերլուծություն հետևյալ եղանակով։ 

1) արդյոք բացակայող վկայի ցուցմունքը միակ կամ վճռորոշ ապացույց էր ապացույցների ընդհանուր զանգվածում – այսինքն պետք է գնահատել Սարգսի ցուցմունքի  ապացուցողական նշանակությունը ապացույցների ընդհանուր զանգվածում։
Ըստ ՄԻԵԴ-ի․ 
<<«Որոշիչ» ապացույցը պետք է մեկնաբանվի նեղ իմաստով՝ որպես այնպիսի նշանակության կամ կարեւորության ապացույց, որը կարող է որոշիչ լինել գործի ելքի համար: Եթե վկայի չստուգված ցուցմունքը հիմնավորվում է այլ հաստատված ապացույցներով, ապա դրա որոշիչ լինելու հանգամանքը գնահատելը կախված է լինում հիմնավորող ապացույցների ապացուցողական ուժից. որքան ծանրակշիռ են հաստատող մյուս ապացույցները, այնքան ավելի քիչ հավանական է, որ քննությունից բացակայող վկայի ցուցմունքը համարվի որոշիչ (Մանուչարյան, § 54):

Տվյալ դեպքում Սարգիսը միակ ականատես վկան էր, հետևաբար նրա ցուցմունքը վճռորոշ նշանակություն ուներ Վարդանի մեղքի հիմնավորման համար։ Նույնիսկ թեև մեղադրական եզրակացությունը լի էր այլ ապացույցներով, որոնք կասկած չէին հարուցում իրենց վերաբերելիության, հավաստիության, ընդունելիության  տեսանկյունից, սակայն Սարգսի ցուցմունքը միակն էր որպես ապացույց, որով ուղղակիորեն մատնանշվում էր սպանություն կատարող անձը։ Այլ ապացույցները, մասնավորապես, բժշկի և բուժքրոջ ցուցմունքները, որոնցով կարևոր տեղեկություն էր հաղորդվում դեպքի մասին, այնուամենայնիվ ածանցվում էին Վարդանի և տուժողի երկխոսությունից, իսկ Վարդանի վերնաշապկի և տաբատի վրայի արյան հետքերի դատակենսաբանական փորձաքննության եզրակացությունը չէր հիմնավորում, թե ինչ եղանակով էին արյան հետքերը հայտնվել Վարդանի շորերի վրա։ Նույնը կարելի է պնդել նաև դանակի դատահետքաբանական փորձաքննության մասին։ Այդ բոլոր ապացույցները հիմնավորում էին հանցագործության դեպքը, սակայն դրանք չէին ապացուցում, որ սպանությունը կատարել էր Վարդանը։ 
Այսպիսով, Սարգսի նախաքննական ցուցմունքը վճռորոշ նշանակություն ուներ ապացույցների զանգվածում։ 

2) Արդյոք առկա էր հիմնավոր ու հարգելի պատճառ վկայի դատարան չներկայանալու և  քննությունից բացակայող վկայի տված նախաքննական ցուցմունքը որպես ապացույց ճանաչելու համար՝ հաշվի առնելով այն հանգամանքը, որ վկաները, որպես ընդհանուր կանոն, պետք է ցուցմունք տան դատաքննության ժամանակ։ 

Տվյալ դեպքում դատարանը բավարարել է Սարգսի միջնորդությունը հրապարակային դատավարության պայմաններում Վարդանի՝ որպես իր մերձավոր ազգականի դեմ ցուցմունք չտալու մասին և հրապարակել է նրա նախաքննական ցուցմունքը և առերեսման արձանագրությունը։ Թեև Սահմանադրությունը սահմանում է, որ անձն իրավունք ունի ցուցմունք չտալ իր մերձավոր ազգականի դեմ, սակայն տվյալ դեպքում Վարդանը Սարգսի համար մերձավոր ազգական չէր, քանի որ Քրեական դատավարության օրենսգրքում <<մերձավոր ազգական>> հասկացությունը սահմանում է <<հարազատ և ոչ հարազատ (համահայր կամ համամայր) եղբայրներ>> հասկացությունը, մինչդեռ Վարդանը Սարգսի հոր նախկին կնոջ որդին էր։ Փաստերը միևնույն ժամանակ չեն մասնավորեցնում, թե արդյոք Սարգսի հայրը ընդունել էր Վարդանի հայրությունը օրենքի ուժով։ Այսպիսով, վկայի դատարան չներկայանալը չուներ հարգելի պատճառ, նույնիսկ թեև դատարանը ուներ հայեցողության իրավունք նախընտրելու համար բավարարվել վկայի ցուցմունքի հրապարակումով, քան թե ապահովել նրա ներկայությունը։ Այդուհանդերձ, միայն այս պայմանի չբավարարելը ինքնին չի վկայում դատավարության անարդարացի լինելու մասին, թեեւ այն շատ կարեւոր գործոն է մյուս համապատասխան պնդումների հետ ընդհանուր հավասարակշռության մեջ դիտարկելու հարցում (Մանուչարյան § 113)։

3) արդյոք դատավարության որևէ փուլում մեղադրյալին հնարավորություն տրվել է ստուգելու բացակայող վկայի ցուցմունքների ճշմարտացիությունը և հավաստիությունը՝ վկայի ցուցմունք տալու ժամանակ կամ վարույթի հետագա փուլերում։

Սա շատ կարևոր  պայման է և նույնիսկ կարող է վճռորոշ լինել խնդրի լուծման համար։ Ըստ ՄԻԵԴ-ի, 
<<բոլոր ապացույցները, որպես կանոն, պետք է ներկայացվեն մեղադրյալի մասնակցությամբ գործի հրապարակային քննության ընթացքում` հակափաստարկ ունենալու հնարավորությամբ: Սակայն սա չի նշանակում, որ որպեսզի վկաների ցուցմունքներն օգտագործվեն իբրև ապացույց, դրանք անպայման պետք է տրված լինեն միայն հրապարակային դատաքննության ընթացքում: Նախաքննության ընթացքում տրված նման ցուցմունքներն իբրև ապացույց դիտարկելը ինքնին չի հակասում 6-րդ հոդվածի 1-ին մասին և 3-րդ մասի (դ) կետին, եթե երաշխավորվել են պաշտպանական կողմի իրավունքները: Որպես կանոն, այս իրավունքների իրականացումը պահանջում է, որ մեղադրյալին համարժեք և պատշաճ հնարավորություն տրվի վիճարկելու և հարցաքննելու իր դեմ ցուցմունք տվող վկային, ինչպես ցուցմունք տալու պահին, այնպես էլ գործի քննության հետագա փուլերում>> (Մամիկոնյան, § 42):

Այսպիսով, ՄԻԵԴ-ը թույլ է տալիս մեղադրական դատավճռում հիմնվել առանցքային վկայի նախաքննական ցուցմունքի վրա, եթե այդ ցուցմունքը ստացվել է պաշտպանական կողմին համարժեք դատավարական հնարավորություններ տալով։ Առավել խնդրահարույց է, երբ մեղադրական դատավճիռը հիմնվում է այնպիսի առանցքային վկայի ցուցմունքի վրա, որի ցուցմունքը նրան հարցեր ուղղելու եղանակով չի ստուգվել ոչ նախաքննության, ոչ դատաքննության պայմաններում, որը տվյալ դեպքում տեղի չի ունեցել։ 
Տվյալ դեպքում նախաքննության փուլում տեղի է ունեցել առերեսում Սարգսի և Վարդանի միջև, որի ժամանակ Սարգիսը պնդել է քննիչին որպես վկա տված իր նախկին ցուցմունքը։ Առերեսումը տևել է չորս ժամ, որի ընթացքում քննիչը հնարավորություն է տվել Վարդանին  ու նրա պաշտպանին հարցեր ուղղել Սարգսին ու ստուգել նրա ցուցմունքների ճշմարտացիությունը։ Այսպիսով, քննիչը ապահովել է Վարդանի համար իր դեմ ցուցմունք տված անձին հարցեր ուղղելու, նրա տված ցուցմունքներին հակադրվելու պատշաճ ու համարժեք հնարավորություն։ Ու թեև դատավարական այդ գործողությունը չի իրականացվել հրապարակային դատավարության պայմաններում ու դատավորի ներկայությամբ, որոնք լուրջ գործոններ են, սակայն ոչինչ չի հուշում, որ Վարդանը զրկված է եղել մրցակցային պայմաններում և հավասարության սկզբունքի հիման վրա վիճարկելու և հարցաքննելու իր դեմ ցուցմունք տվող վկային՝ այդ ցուցմունքը ստացվելու պահին։ Այսպիսով, կարելի է պնդել, որ նախաքննության փուլում իրականացված առերեսումը իր բնույթով կարող էր համարվել մեղադրյալին տրված ապացույցի ստուգման պատշաճ ու համարժեք հնարավորություն։

4) արդյոք առկա են եղել բավարար հակակշռող գործոններ, այդ թվում՝ միջոցներ, որոնք թույլ են տվել արդարացի եւ պատշաճ կերպով գնահատել քննությունից բացակայող վկաների տված ցուցմունքների հավաստիությունը։

Ըստ ՄԻԵԴ-ի, <<այս համատեքստում վերաբերելի են հետեւյալ տարրերը. դատաքննություն իրականացնող դատարանի մոտեցումը չստուգված ապացույցներին, մեղավորությունը հաստատող լրացուցիչ, այլ ապացույցների առկայությունը եւ դրանց ապացուցողական ուժը, ինչպես նաեւ դատաքննության ժամանակ վկաներին հակընդդեմ հարցման ենթարկելու հնարավորության բացակայությունը հատուցելու համար ձեռնարկված դատավարական միջոցները>> (Մանուչարյան, § 57):
Նույնիսկ այն դեպքում, երբ բացակայող վկայի նախաքննական ցուցմունքը վճռորոշ ապացուցողական նշանակություն ունի և նույնիսկ այն դեպքում, երբ նման վկայի ցուցմունքը չի ստուգվել հակընդդեմ հարցման կամ առերեսման եղանակով ոչ դատաքննության, և ոչ էլ նախաքննության ընթացքում, ՄԻԵԴ-ը այդուհանդերձ կարող է որոշել, որ դատավարությունը իր ամբողջության մեջ եղել է արդարացի, եթե դատարանը հիմնվում է այլ ապացույցների վրա, որոնց հավաստիությունը կասկած չի հարուցում, որոնք բավարար չափով համահունչ են, ունեն բավարար համակցություն և որոնց ստացման ու հետազոտման համար օգտագործվել են կայուն դատավարական ընթացակարգեր՝ զուգորդված ամուր դատավարական երաշխիքներով։ 
Վերը նշվածի լույսի ներքո ունկնդիրը պետք է մանրամասնորեն վերլուծի մնացած այլ ապացույցները դրանց ընդունելիության, վերաբերելիության, հավաստիության և բավարար համակցության տեսանկյունից՝ ըստ ապացույցի գնահատման ազգային օրենսդրությամբ սահմանված ապացույցի գնահատման չորս սկզբունքների։ Դա անելով, ունկնդիրը կհանգի այն եզրահանգման, որ ապացույցները կասկած չեն հարուցում իրենց վերաբերելիության ու հավաստիության տեսանկյունից։ Ունկնդիրը այստեղ կարող է կիրառել նաև Արարատ Ավագյանի գործով Վճռաբեկ դատարանի <<հիմնավոր կասկածից վեր>> ապացույցի շեմը՝ պնդելու համար, որ այլ ապացույցները կազմում էին բավարար համակցություն հանցանքը Վարդանին վերագրելու համար և հետևաբար իրենց համակցության մեջ այլ ապացույցների ապացուցողական ուժը մեծանում է, քանի որ դրանք համահունչ են և լրացնում են մեկը մյուսին։ Ինչ վերաբերում է դատավարական միջոցին, որը կարող էր լրացնել հակընդդեմ հարցման ենթարկելու հնարավորության բացակայությունը, այստեղ ունկնդիրը կարող է վերլուծել դատաքննության ժամանակ, հրապարակայնության պայմաններում և մրցակցային սկզբունքի պահպանմամբ  նախաքննական ցուցմունքի հրապարակման  դատավարական ընթացակարգը, ինչպես նաև նախաքննության ընթացքում առերեսման ժամանակ քննիչի կողմից մեղադրյալին տրված դատավարական հնարավորությունները որպես դատարանում հակընդդեմ հարցման հնարավորության բացակայության արդյունավետ հակակշիռ։ 
Կիրառելով վերը նշված չորս սկզբունքները և դրանց հիմքով կատարելով վերլուծություն, ունկնդիրը կհանգի այն եզրահանգման, որ թեև դատաքննության ժամանակ սահմանափակվել են պաշպանական կողմի դատավարական իրավունքը (հակընդդեմ հարցման ենթարկելու իրավունքը 6-րդ հոդվածի 3-րդ մասի դ-կետի ներքո), սակայն այդ իրավունքը չի սահմանափակվել այնչափ, որ հանգեցնի դատավարության՝ իր ամբողջության մեջ անարդարացիությանը՝ 6-րդ հոդվածի 1-ին մասի ներքո (Մամիկոնյան, § 46): 
Նույնը ունկնդիրը կարող է պնդել՝ հիմնվելով <<էական քրեադատավարական խախտում>> հասկացության վրա՝ ըստ Համայական Սահակյանի գործով որոշման մեջ Վճռաբեկ դատարանի կողմից արտահայտած իրավական դիրքորոշման (կետ 22)` դա վերլուծելով Քրեական դատավարության օրենսգրքի 105-րդ հոդվածի 2-րդ մասի լույսի ներքո, ըստ որի 

<<2. Ապացույցներ ձեռք բերելիս էական են այն խախտումները, որոնք, դրսևորվելով մարդու և քաղաքացու սահմանադրական իրավունքների և ազատությունների կամ սույն օրենսգրքի որևէ պահանջի խախտմամբ, դատավարության մասնակիցներին` օրենքով երաշխավորված իրավունքների զրկմամբ կամ սահմանափակմամբ կամ որևէ այլ կերպ ազդել են կամ կարող էին ազդել ստացված փաստական տվյալների հավաստիության վրա>>:
Այսպիսով, ճիշտ պատասխանն է, որ արդար դատաքննության իրավունքի խախտում տեղի չի ունեցել։ 
















Հարց 2-ի պատասխանը

[bookmark: _GoBack]Վահրամ Գևորգյանի նախադեպը և Հ.Խաչատրյանի նախադեպը: Այս երկու նախադեպերի հիման վրա պետք է նախ՝ ցույց տալ, թե ինչ չափանիշի պետք է համապատասխանի հիմնավոր կասկածը, մասնավորապես այն, որ պետք է լինեն փաստեր, տեղեկություններ կամ ապացույցներ առ այն, որ անձն առնչություն ունի իրեն վերագրվող արարքին, որն առերևույթ համապատասխանում է քրեական օրենսգրքով նախատեսված հանցագործության հատկանիշներին: Բացի այդ, պետք է նշել, որ հիմնավոր կասկածը չպետք է համապատասխանի անձի դատապարտման կամ մեղադրանք առաջադրելու համար անհրաժեշտ ապացուցողական չափանիշին, որն առավել բարձր է: Դատարանը սույն վարույթում հիմնավոր կասկածի տեսանկյունից չպետք է ունենա դատաբժշկական փորձագետի եզրակացություն, որպիսին պահանջում է 108-րդ հոդվածը: Բժշկի տեղեկանքը ևս բավարար է հիմնավոր կասկածը հաստատելու համար: Դատարանը չի կարող այս վարույթի շրջանակներում անդրադառնալ ինչպես ապացույցների  բավարարության, այնպես էլ մեղադրանքի հիմնավոր կամ անհիմն լինելու հարցերին, դրանք դուրս են կալանքի վարույթի շրջանակներից: Այդ հարցերը կարող են քննարկվել բացառապես դատարանում գործն ըստ էության քննելիս և լուծելիս՝ ինչպես պահանջում է Հ.Խաչատրյանի նախադեպը: Որում սահմանված է, որ դատարանը չի մարող անդրադառնալ այնպիսի հարցերի, որոնք արդարադատության իրականացման փուլում լուծվող հարցեր են:
Այսպիսով, դատարանի մոտեցումներն իրավաչափ չեն:

